VENDIM
Nr. 737, datë 27.11.2024

PËR DISA NDRYSHIME DHE SHTESA NË VENDIMIN NR. 35,  DATË 18.1.2017, TË KËSHILLIT TË MINISTRAVE, “PËR MËNYRËN   E FUNKSIONIMIT, TË ORGANIZIMIT DHE TË SHPËRBLIMIT  TË KËSHILLIT KOMBËTAR PËR TË DREJTËN E AUTORIT (KKDA)”

Në mbështetje të nenit 100 të Kushtetutës dhe të pikës 3, të nenit 156, të  ligjit nr. 35/2016, “Për të drejtat e autorit dhe të drejtat e tjera të lidhura me to”, të ndryshuar, me propozimin e ministrit të Ekonomisë, Kulturës dhe Inovacionit, Këshilli i Ministrave

VENDOSI:


I. Në vendimin nr. 35, datë 18.1.2017, të Këshillit të Ministrave, “Për mënyrën e funksionimit, të organizimit dhe të shpërblimit të Këshillit Kombëtar për të Drejtën e Autorit (KKDA)”, bëhen këto ndryshime dhe shtesa:
1. Pika 2, e kreut II, ndryshohet, si më poshtë vijon:
 “2. Emërimi dhe lirimi i anëtarëve bëhet nga ministri përgjegjës për të drejtën e autorit, sipas pikës 1, të nenit 156, të ligjit nr. 35/2016, “Për të drejtat e autorit dhe të drejtat e tjera të lidhura me to”, të ndryshuar. Emërimi i anëtarëve bëhet duke marrë parasysh shmangien nga çdo interes direkt ose indirekt i mundshëm i tyre me subjektet, që ndikohen nga vendimet e KKDA-së, si dhe duke u bazuar në kriteret e përgjithshme të mëposhtme:
a) të zotërojë diplomë universitare të nivelit “Bachelor” dhe “Master i shkencave” ose “Master profesional” në shkenca juridike/shkenca ekonomike dhe në fushën e arteve;
b) të ketë të paktën 3 (tre) vjet përvojë pune profesionale në fushat e sipërpërmendura.”.
2. Kudo në tekstin e vendimit, pas citimit të ligjit nr. 35/2016, “Për të drejtat e autorit dhe të drejtat e tjera të lidhura me to”, shtohet fjala “... i ndryshuar ...”.
3. Në pikën 5, të kreut II, pas fjalëve “... të nenit 156 ...” shtohen “... dhe pikave 5 e 9, të nenit 138 ...”.
4. Pika 8, e kreut II, ndryshohet, si më poshtë vijon:
 “8. Kryetari i KKDA-së thërret mbledhjet menjëherë me marrjen e kërkesës, në zbatim të pikës 4, të nenit 156, të ligjit nr. 35/2016, “Për të drejtat e autorit dhe të drejtat e tjera të lidhura me to”, të ndryshuar. Mbledhjet janë të vlefshme kur janë të pranishëm të gjithë anëtarët e KKDA-së. Numri i mbledhjeve që zhvillon KKDA-ja si rregull është 5 (pesë) dhe zhvillohen brenda 45 (dyzet e pesë) ditëve nga data e depozitimit të kërkesës.”.
5. Pika 20, e kreut II, shfuqizohet.
6. Pika 1, e kreut III, ndryshohet, si më poshtë vijon:
 “1. Shpërblimi për pjesëmarrje në mbledhje, për çdo anëtar, bëhet sipas përcaktimeve të bëra në vendimin nr. 656, datë 31.10.2018, të Këshillit të Ministrave, “Për përcaktimin e masës së shpërblimit të anëtarëve të këshillave, bordeve ose komisioneve të përhershme të njësive të qeverisjes qendrore”, të ndryshuar.”.
7. Në pikën 2, të kreut III, emërtesa “... Ministria e Kulturës ...” zëvendësohet me fjalët “... ministria përgjegjëse për të drejtat e autorit ...”.
[bookmark: _GoBack]II. Ngarkohet ministria përgjegjëse për të drejtat e autorit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

